LANGASEMS van Oudtshoorn het vanjaar se Dryland Traverse, ’n vierdagveldwedloop wat Sondag by De Hoek Berg- oord aan die voet van die Swartberge geëindig het, oorheers en besoekende atlete van wyd en syd gewys waar Dawid die wortels gegrawe het.
Die uitdagende veldloop, wat ’n draai deur die Kango Grotte en ’n skof teen die Swartberge uit ingesluit het, is gewen deur Ettiëne Plaatjies en Gershwill Jacobs wat as span deelgeneem het en drie van die veldloop se vier skofte gewen het.
Die Dryland Traverse is nie net bekend vir die skilderagtige omgewing, soos onder meer die Kango Grotte, hange van die Swartberge en die Rust-en-Vredewatervalomgewing waardeur die roete lei nie, maar ook vir sy gesellige gees van kameraderie onder die deelnemers, lekker etes, die baie foto’s (veral selfies) wat geneem word en laaste, maar nie die minste nie, Saterdagaand se “fancy dress” met die tema “Sirkus in die Klein Karoo”.